„Kisnyomású, temperáló” csaptelep

Ezt a csapot is a szabad kifolyású, tároló rendszerű vízmelegítőkhöz használjuk, de ennél az armatúránál a jobb oldali gomb a vízmennyiség beállítására, míg a bal oldali keverőszerv – egy háromútú szelep segítségével – a kifolyó hideg és meleg víz arányának beállítására szolgál. Előnye, hogy ha a hőfokot egyszer beszabályoztuk, akkor a későbbiekben már csak a jobboldali szeleppel nyitni-zárni kell a csapot. Feltételezve, hogy a tartályban közel állandó hőfokú víz van, a nyitáskor a csapból is mindig nagyjából azonos hőmérsékletű víz folyik. A csap egy kézzel kezelhető, megszűnik a leforrázás veszélye, és csökken a beállítási idő és a veszteség.